Nu kan du hente iOS 18 til din iPhone

Vanen tro har Apple nu gjort den offentlige betaudgave af deres kommende styresystemer tilgængelig. Der er åbnet op for både iOS 18, iPadOS 18, macOS Sequoia, tvOS 18 og watchOS 18, så man har mulighed for at tage et kig på de nye features, der blev introduceret under WWDC i juni måned.

Blandt de største nyheder er de nye AI-funktioner, samlet kaldet Apple Intelligence, samt iPhone Mirroring og SharePlay skærmdeling. Men de er ikke med i betaen. De kommer først senere – her i EU endda måske meget senere.

Til gengæld er der mulighed for at lege med de nye muligheder for at tilpasse brugerfladen med nye ikoner, nye farver og valgfrie placeringer. Ligesom man kan nyde, at den såkaldte QuickType-funktion er blevet tilgængelig på dansk. En taste-hjælp som engelsktalende iPhone-brugere har nydt godt af i årevis.

Herudover er der et væsentligt redesign af Fotos app’en, ligesom der er kommet en helt ny app til, i form af Passwords, der holder styr på kodeord til apps og websider.

Du kan læse mere om nyhederne i de forskellige styresystemer på Apples betahjemmeside.

Sådan gør du …

Hvis du vil hente iOS 18 ned på telefonen, skal du gå ind under:

Indstillinger –> Generelt –> Softwareopdatering

Herinde er der kommet et nyt menupunkt, der hedder ‘Betaopdateringer’, hvorfra du kan vælge hvilken beta, du vil installere. Se skærmbillede nedenfor.

Herfra skal der dog lyde en mild advarsel. Du bør ikke installere udviklerbetaer på din primære telefon. Betaer er, per definition, ofte fyldt med fejl og mangler. Eksempelvis er der en lille risiko for, at eksempelvis netbank eller MitID ikke vil fungere på beta-softwaren.

Men har du en ældre iPhone i skuffen, kan du roligt kaste dit nysgerrige blik på iOS 18. Det er forholdsvis nemt at gå tilbage til den forrige udgave af styresystemet, altså iOS 17, hvis det bliver nødvendigt.

Nu kan du hente iOS 18 til din iPhone