iOS 18.4 er ude – men danskere må stadig vente på Apple Intelligence

Apple har netop sendt iOS 18.4 ud i æteren, og med den nye softwareopdatering rykker Apple Intelligence – Apples AI-værktøjer – ind på endnu flere sprog og enheder. Det betyder, at millioner af brugere verden over nu får adgang til funktioner som tekstgenerering, billedskabelse og intelligente notifikationer. Bare ikke os danskere. Ikke endnu.

Selvom Apple med opdateringen udvider sprogunderstøttelsen markant – blandt andet til fransk, tysk, spansk, japansk og portugisisk – er dansk stadig ikke på listen. Faktisk er der ikke engang tale om en nordisk lancering. Dermed må vi herhjemme kigge langt efter Apples AI-funktioner, medmindre vi er villige til at skifte systemets sprog til amerikansk engelsk.

EU er med – Danmark er ikke

Ironisk nok får brugere i EU for første gang adgang til Apple Intelligence med denne opdatering, efter måneder med juridisk tovtrækkeri. Men tilgængeligheden afhænger stadig af sproget på enheden. Har du sat din iPhone til dansk, er Apple Intelligence stadig skjult. Skifter du til engelsk, dukker funktionerne dog op som ved et trylleslag.

Opdateringen betyder også, at Apple Vision Pro – Apples mixed reality-headset – nu får sin første smagsprøve på Apple Intelligence, fortæller Apple i en pressemeddelese. Brugen er dog foreløbigt begrænset til amerikansk engelsk og til USA. Vision Pro-brugere kan blandt andet få hjælp til at skrive og omskrive tekst, skabe billeder med Image Playground og designe deres egne emojis med Genmoji.

Nye funktioner og øje for privatliv

Blandt nyhederne i iOS 18.4 er også Priority Notifications, som sorterer og fremhæver dine vigtigste beskeder, samt muligheden for at lave personlige memory-videoer på Mac blot ved at skrive en kort beskrivelse. Derudover har billedværktøjet fået en ny Sketch-stil, der genererer detaljerede, akademisk inspirerede illustrationer.

Apple fortsætter med at slå på privatlivets tromme og fremhæver, at alle AI-processer i udgangspunktet foregår direkte på enheden. Når der kræves mere regnekraft, tager Private Cloud Compute over – en løsning, der ifølge Apple sikrer samme datasikkerhed i skyen som lokalt på enheden.

iOS 18.4 er ude – men danskere må stadig vente på Apple Intelligence